C 219/7

Τελική έκθεση του συμβούλου ακροάσεων (1)

(AT.40135 — Forex-Essex Express)

(Κείμενο που παρουσιάζει ενδιαφέρον για τον ΕΟΧ)

(2020/C 219/06)

Το σχέδιο απόφασης, το οποίο απευθύνεται στις UBS (2), RBS (3), Barclays (4) και BOTM (5) (εφεξής συλλήβδην «μέρη»), αφορά ενιαία και διαρκή παράβαση του άρθρου 101 της ΣΛΕΕ και του άρθρου 53 της συμφωνίας ΕΟΧ σχετικά με την άμεση (spot) αγορά/πώληση νομισμάτων της Ομάδας των 10 (G10) κατά την περίοδο μεταξύ Δεκεμβρίου 2009 και Ιουλίου 2012. Στο σχέδιο απόφασης διαπιστώνεται ότι τα μέρη συμμετείχαν σε σιωπηρή, υπονοούμενη συνεννόηση για την ανταλλαγή ορισμένων εμπορικά ευαίσθητων πληροφοριών που αφορούσαν το παρόν ή το μέλλον, και, σε ορισμένες περιπτώσεις, για τον συντονισμό των εμπορικών τους δραστηριοτήτων. Η εν λόγω συμπεριφορά έλαβε χώρα σε δύο διαδικτυακούς χώρους συζήτησης του Bloomberg, με τις ονομασίες «Essex Express ‘n Jimmy» και «Grumpy Semi old Men».

Στις 27 Οκτωβρίου 2016, η Ευρωπαϊκή Επιτροπή κίνησε διαδικασία κατά των μερών σύμφωνα με το άρθρο 11 παράγραφος 6 του κανονισμού (ΕΚ) αριθ. 1/2003 του Συμβουλίου (6) και το άρθρο 2 παράγραφος 1 του κανονισμού (ΕΚ) αριθ. 773/2004 (7).

Έπειτα από συζητήσεις διευθέτησης διαφορών (8) και υποβολή αιτημάτων διευθέτησης διαφορών (9) κατ’ εφαρμογή του άρθρου 10α παράγραφος 2 του κανονισμού (ΕΚ) αριθ. 773/2004, στις 24 Ιουλίου 2018 η Επιτροπή εξέδωσε και απηύθυνε στα μέρη κοινοποίηση αιτιάσεων.

Στις οικείες απαντήσεις τους στην κοινοποίηση αιτιάσεων, τα μέρη επιβεβαίωσαν, σύμφωνα με το άρθρο 10α παράγραφος 3 του κανονισμού (ΕΚ) αριθ. 773/2004, ότι η κοινοποίηση αιτιάσεων αποτύπωνε το περιεχόμενο των αιτημάτων τους διευθέτησης διαφορών και ότι, ως εκ τούτου, θα τηρούσαν τη δέσμευσή τους να ακολουθήσουν τη διαδικασία διευθέτησης διαφορών.

Σύμφωνα με το άρθρο 16 της απόφασης 2011/695/ΕΕ, εξέτασα κατά πόσον το σχέδιο απόφασης πραγματεύεται μόνον τις αιτιάσεις σχετικά με τις οποίες δόθηκε στα μέρη η ευκαιρία να γνωστοποιήσουν τις απόψεις τους. Κατέληξα σε θετικό συμπέρασμα επ’ αυτού.

Με βάση τα ανωτέρω και λαμβάνοντας υπόψη ότι τα μέρη δεν μου υπέβαλαν κανένα αίτημα ούτε εξέφρασαν αντίρρηση (10), κρίνω ότι στην παρούσα υπόθεση έχει τηρηθεί η αποτελεσματική άσκηση των διαδικαστικών δικαιωμάτων όλων των συμμετεχόντων στη διαδικασία.

Βρυξέλλες, 7 Μαΐου 2019. Wouter WILS

(1) Σύμφωνα με τα άρθρα 16 και 17 της απόφασης 2011/695/ΕΕ του Προέδρου της Ευρωπαϊκής Επιτροπής, της 13ης Οκτωβρίου 2011, σχετικά με τις αρμοδιότητες και τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 275 της 20.10.2011, σ. 29).

(2) UBS AG.

(3) The Royal Bank of Scotland Group plc και NatWest Markets plc.

(4) Barclays plc, Barclays Services Limited, Barclays Capital Inc. και Barclays Bank plc

(5) Mitsubishi UFJ Financial Group Inc. και MUFG Bank, Ltd.

(6) Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ L 1 της 4.1.2003, σ. 1).

(7) Κανονισμός (ΕΚ) αριθ. 773/2004 της Επιτροπής, της 7ης Απριλίου 2004, σχετικά με τη διεξαγωγή από την Επιτροπή των διαδικασιών δυνάμει των άρθρων 81 και 82 της Συνθήκης ΕΚ (ΕΕ L 123 της 27.4.2004, σ. 18).

(8) Οι συναντήσεις διευθέτησης διαφορών πραγματοποιήθηκαν μεταξύ Νοεμβρίου 2016 και Φεβρουαρίου 2018.

(9) Τα μέρη υπέβαλαν επίσημα αιτήματα για διευθέτηση διαφορών μεταξύ […] και […].

(10) Σύμφωνα με το άρθρο 15 παράγραφος 2 της απόφασης 2011/695/ΕΕ, τα μέρη διαδικασιών σε υποθέσεις συμπράξεων που συμμετέχουν σε διαδικασίες διευθέτησης διαφορών σύμφωνα με το άρθρο 10α του κανονισμού (ΕΚ) αριθ. 773/2004 δύνανται να απευθύνονται στον σύμβουλο ακροάσεων σε οποιοδήποτε στάδιο της διαδικασίας διευθέτησης διαφορών για να εξασφαλίσουν την αποτελεσματική άσκηση των διαδικαστικών τους δικαιωμάτων. Βλέπε επίσης παράγραφο 18 της ανακοίνωσης της Επιτροπής 2008/C 167/01 σχετικά με τη διεξαγωγή διαδικασιών διευθέτησης διαφορών ενόψει της έκδοσης αποφάσεων δυνάμει του άρθρου 7 και του άρθρου 23 του κανονισμού (ΕΚ) αριθ. 1/2003 του Συμβουλίου σε περιπτώσεις συμπράξεων (ΕΕ C 167 της 2.7.2008, σ. 1).